CELEX: 62015CN0026
Language: mt
Date: 2015-01-22 00:00:00
Title: Kawża C-26/15 P: Appell ippreżentat fit- 22 ta’ Jannar 2015 mir-Renju ta’ Spanja mis-sentenza mogħtija mill-Qorti Ġenerali (It-Tmien Awla) fit- 13 ta’ Novembru 2014 fil-Kawża T-481/11, Spanja vs Il-Kummissjoni

16.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 89/13
            
         Appell ippreżentat fit-22 ta’ Jannar 2015 mir-Renju ta’ Spanja mis-sentenza mogħtija mill-Qorti Ġenerali (It-Tmien Awla) fit-13 ta’ Novembru 2014 fil-Kawża T-481/11, Spanja vs Il-Kummissjoni
   (Kawża C-26/15 P)
   (2015/C 089/14)
   Lingwa tal-kawża: l-Ispanjol
   
      Partijiet
   
   
      Appellant: Ir-Renju ta’ Spanja (rappreżentant: A. Rubio González, aġent)
   
      Parti oħra fil-proċedura: Il-Kummissjoni Ewropea
   
      Talbiet tal-appellant
   
   
               —
            
            
               tilqa’ dan l-appell u tannulla s-sentenza tal-Qorti Ġenerali tat-13 ta’ Novembru 2014, fil-Kawża T-481/11, Spanja vs Il-Kummissjoni;
            
         
               —
            
            
               tannulla l-ħames inċiż tal-punt VI D tal-parti 2 tal-Anness I, tar-Regolament ta’ Implimentazzjoni tal-Kummissjoni (UE) Nru 543/2011 (1), tas-7 ta’ Ġunju 2011, li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessat;
            
         
               —
            
            
               li l-intimata tiġi kkundannata għall-ispejjeż.
            
         
      Aggravji u argumenti prinċipali
   
   
      Żball ta’ liġi fir-rigward tal-portata tal-obbligu ta’ motivazzjoni. L-argumenti li fuqhom ibbażat ruħha l-Qorti Ġenerali ma humiex kompatibbli mal-ħtieġa ta’ ċarezza u ta’ nuqqas ta’ ambigwità li għandu jkollha l-motivazzjoni ta’ regolament sabiex tissodisfa r-rekwiżiti tal-Artikolu 296 TFUE. Fil-fatt, il-Qorti Ġenerali mliet lakuni fil-motivazzjoni tar-regolament ikkontestat u ssotitwixxiet l-motivazzjoni tal-att ikkontestat b’dik tagħha stess.
   
      Żball ta’ liġi fir-rigward tal-prinċipju ta’ ugwaljanza fit-trattament. L-argumenti magħmula mill-Qorti Ġenerali fuq din il-kwistjoni ma humiex ibbażati fuq kriterji xierqa sabiex isir paragun. Il-Qorti Ġenerali bbażat ir-raġunament tagħha fuq fatt allegatament magħruf, li ma għandu l-ebda bażi fattwali u xjentifika, bħad-distinzjoni bejn il-frott tal-ġilda ħoxna u dak tal-ġilda rqiqa u l-inklużjoni tal-frott taċ-ċitru fl-ewwel kategorija.
   
      Żball ta’ liġi fir-rigward tal-istħarriġ ġudizzjarju tal-prinċipju ta’ proporzjonalità. L-istħarriġ tal-Qorti Ġenerali li jikkonċerna l-proporzjonalità ta’ restrizzjoni fuq il-kummerċ ta’ oġġetti imposta minn istituzzjoni għandu jsir fid-dawl tad-diskrezzjoni wiesgħa tal-Kummissjoni. Madankollu, il-Qorti Ġenerali ma eżerċitatx l-istħarriġ ġudizzjarju tagħha skont il-ġurisprudenza Tetra Laval (2). Minn naħa, ma stħarrġitx adegwatament ir-rilevanza u l-adegwatezza tal-provi li fuqhom hija bbażata d-deċiżjoni meħuda dwar il-motivi li jiġġustifikaw raġunijiet għar-restrizzjoni. Min-naħa l-oħra, ma eżaminatx korrettement il-konklużjonijiet li jinsiltu minn tali data, b’tali mod li r-restrizzjoni tmur lil hinn minn dak li huwa meħtieġ sabiex jitlaħaq l-għan segwit.
   
      (1)  ĠU L 157, p. 1.
   
      (2)  Sentenza tal-15 ta’ April 2005, Il-Kummissjoni vs Tetra Laval, (C-12/03 P, EU:C:2005:87), punt 39.